b'\n_START_ARTICLE_\nGentile Bellini\n_START_PARAGRAPH_\nD\xc5\xbeentil\xc4\x97 Belinis (it. Gentile Bellini, apie 1429 m. - 1507 m. vasario 23 d.) \xe2\x80\x93 XV a. ital\xc5\xb3 renesanso dailininkas i\xc5\xa1 Venecijos.\n_START_SECTION_\nBiografija\n_START_PARAGRAPH_\nD\xc5\xbeentil\xc4\x97 Belinis gim\xc4\x97 apie 1429 m. Venecijoje. Jis buvo vyriausias dailininko Jacopo Bellini s\xc5\xabnus. Pirmuosius dail\xc4\x97s mokslus, tikriausiai, i\xc5\xa1\xc4\x97jo t\xc4\x97vo dirbtuv\xc4\x97se. Jo jaunesniu broliu buvo Giovanni Bellini. Broliai ir t\xc4\x97vas da\xc5\xbenai dirbdavo kartu. Jo pirmasis darbas datuojamas 1464 m. 1466 m. D\xc5\xbeentil\xc4\x97 pasira\xc5\xa1\xc4\x97 sutart\xc4\xaf su viena Venecijos paramos organizacij\xc5\xb3 Scuola di San Marco. Joje Belinis i\xc5\xa1tap\xc4\x97 vargon\xc5\xb3 dureles. D\xc5\xbeentil\xc4\x97s Belinio ankstyvajam stiliui b\xc5\xabdinga Andrea Mantegna \xc4\xaftaka._NEWLINE_D\xc5\xbeentil\xc4\x97 Belinis buvo tap\xc4\x99s vienu \xc5\xbeymiausi\xc5\xb3 to meto Venecijos tapytoj\xc5\xb3. 1474 m. jis gavo valstybin\xc4\xaf u\xc5\xbesakym\xc4\x85 tapybos darbams Do\xc5\xbe\xc5\xb3 r\xc5\xabm\xc5\xb3 tarybos sal\xc4\x97je, kur anks\xc4\x8diau buvo dirb\xc4\x99 Gentile da Fabriano ir Pisanello. Joje suk\xc5\xabr\xc4\x97 geriausiais jo darbais \xc4\xafvardijamus k\xc5\xabrinius, ta\xc4\x8diau beveik visi jie pra\xc5\xbeuvo 1579 m. gaisre. 1479 m. D\xc5\xbeentil\xc4\x97 Belinis su ambasadori\xc5\xb3 misija buvo pasi\xc5\xb3stas \xc4\xaf Konstantinopol\xc4\xaf pas osman\xc5\xb3 sulton\xc4\x85 Mehmed\xc4\x85 II-\xc4\x85j\xc4\xaf. Konstantinopolyje Belinis suk\xc5\xabr\xc4\x97 pagars\xc4\x97jus\xc4\xaf sultono portret\xc4\x85. Tikrojo paveikslo likimas ne\xc5\xbeinomas. Londono nacionalin\xc4\x97je galerijoje saugoma v\xc4\x97liau pertapyta, sp\xc4\x97jama, kopija. 1496 m. D\xc5\xbeentil\xc4\x97 Belinis prad\xc4\x97jo tapybos cikl\xc4\x85 Tikrojo kry\xc5\xbeiaus tema Scuola di San Giovanni Evangelista \xc4\xafstaigoje, kurio nebaig\xc4\x97 d\xc4\x97l mirties._NEWLINE_D\xc5\xbeentil\xc4\x97 Belinis mir\xc4\x97 1507 m. vasario 23 d. Buvo palaidotas San Zanipolo ba\xc5\xbeny\xc4\x8dioje. Savo gyvenimo metu jis buvo \xc5\xbeymiu tapytoju. Jam buvo patik\xc4\x97ta tapyti Venecijos do\xc5\xbe\xc5\xb3 portret\xc5\xb3. 1469 m. imperatorius Frydrichas III pak\xc4\x97l\xc4\x97 j\xc4\xaf \xc4\xaf pfalcgrafus, sultonas Mehmedas II buvo suteik\xc4\x99s b\xc4\x97jaus titul\xc4\x85. Jau gyvenimo metu ir v\xc4\x97liau D\xc5\xbeentil\xc4\x97 buvo u\xc5\xbetemdytas savo brolio Giovanni Bellini talento. D\xc5\xbeentil\xc4\x97 Belinis taip pat buvo suk\xc5\xabr\xc4\x99s medali\xc5\xb3.'